ལྷ་དང་ལྷ་མིན་

ལྷ་དང་ལྷ་མིནཞེས་པ་ནི་འགྲོ་བ་རིགས་དྲུག་གི་ནང་ནས་ལྷ་དང་ལྷ་མ་ཡིན་གཉིས་ལ་གོ་ཞིང་། སེམས་ཅན་ཐམས་ཅད་ཀྱི་འདུས་ཚོགས་སམ་ཕྱིའི་དགྲ་ལ་དཔེ་བྱ་བའི་སྐབས་སུ་བཀོད་པར་བྱེད་དོ། །
སྒྲ་བཤད།
ལྷ་ཞེས་པ་ནི་སངས་རྒྱས་བཅོམ་ལྡན་འདས་ལ་སོགས་པའི་མཆོད་འོས་དང་། རིགས་དྲུག་གི་ནང་གསེས་ལྷ་རིགས་ལ་ཡང་བརྗོད། ལྷ་མིན་ཞེས་པ་ནི་ལྷ་མ་ཡིན་ཏེ་ལྷ་དང་འདྲ་བའི་མཐུ་སྟོབས་ལྡན་ཡང་ལྷ་མིན་པ་སྟེ། རིགས་དྲུག་གི་ནང་གསེས་ལྷ་མ་ཡིན་གྱི་རིགས་དང་། གནོད་སྦྱིན་ལ་སོགས་པ་ལ་ཡང་བརྗོད་དོ། །
 ནང་དོན། 
བྱང་ཆུབ་སེམས་དཔའི་མཆོད་སྦྱིན་གྱི་སྐབས། "ལྷ་དང་མི་ཡི་བདེ་བ་ཕུན་སུམ་ཚོགས་པ་སྦྱིན་པ་ལ་མགྲོན་དུ་བོས་ཟིན་གྱིས་གཙང་རིས་ཀྱི་དཔལ་མགོན་བདུན་ཅུ་རྩ་ལྔ་སོགས་དཀར་ཕྱོགས་ཀྱི་ལྷ་དང་ལྷ་མིན་ལ་སོགས་པ་ཐམས་ཅད་དགའ་བར་གྱིས་ཤིག་"མཁན་པོ་ཀུན་དཔལ། སྤྱོད་འཇུག་གི་ཚིག་འགྲེལ་འཇམ་དབྱངས་བླ་མའི་ཞལ་ལུང་། ཤིང་དཔར། ཤོག་ངོས། ༡༩༣ཅེས་གསུངས་པ་ལྟར། ལྷ་དང་ལྷ་མིན་ནི་སེམས་ཅན་ཐམས་ཅད་ཀྱི་ཚབ་ཏུ་དྲངས་ཤིང་། བྱང་ཆུབ་སེམས་དཔས་ཕན་བདེ་སྦྱིན་པའི་མགྲོན་དུ་མགྲོན་གཉེར་བ་ཡིན་ནོ། །

ཕན་བདེ་སྦྱིན་པའི་སྐབས། "སྐྱོབ་པ་ཐམས་ཅད་ཀྱི་སྤྱན་སྔར་ཏེ་དེ་དག་དཔང་དུ་བཞག་ནས་འགྲོ་བ་རྣམས་མཐར་ཐུག་བདེ་གཤེགས་ཏེ་སངས་རྒྱས་ཀྱི་བདེ་བ་ཉིད་དང་ནི་བར་དུ་སྟེ་གནས་སྐབས་ཀྱི་བདེ་བ་ལ་མགྲོན་དུ་བོས་ཟིན་གྱིས་ལྷ་དང་ལྷ་མིན་ལ་སོགས་པའི་སེམས་ཅན་ཐམས་ཅད་དགའ་བར་གྱིས་ཤིག་"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས། ༤༩ཅེས་པ་ལྟར། མཐར་ཐུག་སངས་རྒྱས་ཀྱི་བདེ་བ་དང་། གནས་སྐབས་སྲིད་པའི་བདེ་བ་གཉིས་ཀར་སེམས་ཅན་ཐམས་ཅད་དགའ་བ་སྐྱེད་པའི་བསམ་པ་ཡིན་ནོ། །
 དབྱེ་བ། 
རིགས་སོ་སོའི་དབྱེ་བ། "ལྷ་དང་ལྷ་མིན་དང་ལྟོ་འཕྱེ་ལ་སོགས་པ་རྣམས་ཀྱང་དགའ་བར་གྱིས་ཤིག"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༦༡ ཅེས་གསུངས་པ་ལྟར། ལྷ་དང་ལྷ་མ་ཡིན། ལྟོ་འཕྱེ་སོགས་སེམས་ཅན་རིགས་མི་འདྲ་བ་ཐམས་ཅད་ཚུད་པར་གོ་དགོས་སོ། །
 ཉོན་མོངས་དགྲ་དང་བསྡུར་བའི་དཔེར་བཤད། 
ཕྱིའི་དགྲའི་ཚད། "གལ་ཏེ་ལྷ་དང་ལྷ་མིན་རྣམས་ཐམས་ཅད་ཕྱོགས་གཅིག་ཏུ་བདག་ལ་དགྲར་ལངས་ཀྱང་ཉོན་མོངས་པའི་དབང་དུ་མ་གྱུར་ན་དེ་དག་གིས་ཀྱང་མནར་མེད་པའི་མེ་ནང་ཁྲིད་ཅིང་འཇུག་མི་ནུས་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༧༢ཞེས་པ་ལྟར། ལྷ་དང་ལྷ་མིན་ཐམས་ཅད་དགྲར་གྱུར་ཀྱང་མནར་མེད་དུ་འདེད་མི་ནུས་དོ། །

ཉོན་མོངས་དགྲའི་ཚད། "ཉོན་མོངས་སྟོབས་ཅན་དགྲ་འདི་ཡིས་མནར་མེད་ཀྱི་མེ་གང་དང་ཕྲད་ན་རི་རབ་ཀྱང་ཐལ་བ་ཡང་ནི་མི་ལུས་པར་བྱེད་པ་དེར་བདག་སྐད་ཅིག་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས། ༧༢ ཞེས་པ་ལྟར། ཉོན་མོངས་དགྲས་སྐད་ཅིག་གིས་མནར་མེད་དུ་འདེད་ནུས་པས་ཕྱིའི་དགྲ་ལས་ཚབས་ཆེ་དོ། །

ལྷ་མིན་གྱི་ཚན་པ། "ལྷ་མིན་ཞེས་པ་ནི་རྒྱུ་དཔེར་མི་མིན་ཏེ་གནོད་སྦྱིན་ལ་སོགས་པ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས། ༣༢༢ཞེས་གསུངས་པ་ལྟར། ལྷ་མ་ཡིན་ཞེས་པ་ལ་གནོད་སྦྱིན་ལ་སོགས་པའི་སེམས་ཅན་ཚུད་པར་གོ་དགོས་སོ། །
 བསྡུས་དོན། 
མདོར་ན། ལྷ་དང་ལྷ་མིན་ཞེས་པ་ནི་སེམས་ཅན་ཐམས་ཅད་ཀྱི་ཚབ་ཏུ་བཀོད་ཅིང་། བྱང་ཆུབ་སེམས་དཔའི་ཕན་བདེའི་སྨོན་ལམ་གྱི་ཡུལ་དང་། ཉོན་མོངས་པ་དང་བསྡུར་ནས་ཕྱིའི་དགྲ་རུ་བརྩི་བའི་དཔེར་བཀོད་པ་ཡིན་ནོ། ། གནས་སྐབས་སྲིད་པའི་བདེ་བ་དང་མཐར་ཐུག་སངས་རྒྱས་ཀྱི་གོ་འཕང་སྒྲུབ་པར་ཕན་པའི་མགྲོན་དུ་བོས་པའི་ཡུལ་དུ་གྱུར་པ་ཡིན་ནོ། །
 ལུང་ཁུངས། 
Category:ཆོས་ལུགས།